text: Touren går til Juelsminde, Give, Aabenraa og Varde
  01 juli 2016 kl. 09.33
  Ikke færre end fire syd- og sønderjyske byer får besøg af TV 2 på Tour, der i år er udvidet med TV 2s mobile Tour de France-studie, hvorfra der sendes live hver dag under Tour de France.
  TV 2s Tour-udsendelser får en helt ny ramme, når Tour de France-studiet rykker med rundt i sommerlandet til byerne i TV 2 på Tour, når Tour de France 2016 begynder lørdag.
  Ikke færre end fire syd- og sønderjyske byer får besøg af TV 2 på Tour, der i år er udvidet med TV 2s mobile Tour de France-studie, hvorfra der sendes live hver dag under Tour de France.
  Juelsminde, Give, Aabenraa og Varde er de fire lokale byer blandt i alt 10 danske byer, der får Tour de France-studiet på besøg.
  TV 2 på Tour starter i Aarhus 2.-3. juli og slutter i København 22.-24. juli. Undervejs kommer touren bl.a. forbi  Juelsminde (9.-10. juli), Give (11.-13. juli), Aabenraa (14.-15. juli) og Varde (16.-17. juli).
  De forskellige kommuner, der står bag værtsbyerne har betalt TV 2 fra 275.000 kroner og op for at få TV 2 på Tour på besøg og dermed profilere byerne på landsdækkende tv.
  - Med TV 2 på Tour kommer vi ud i hele landet og møder rigtig mange cykelentusiastiske danskere, og i år bliver festen endnu større, fordi vi flytter vores Tour-studie med rundt i sommerlandet. Det forlænger tv-oplevelsen for de mange Tour de France-fans, og så skaber det en helt unik ramme for Tour-udsendelserne hjemme i stuerne, siger John Jäger, chefredaktør TV 2 SPORT og ansvarlig for TV 2s Tour de France-dækning.
  ’TV 2 på Tour’ byder bl.a. på cykelløb for både børn og voksne, musik og aktiviteter for hele familien, Tour de France på storskærm og en helt ny dyst mellem byerne.
  På TV 2 kan seerne følge med via 'TV 2 på Tour', der sendes live fra byerne om formiddagen inden Tour de France-studiet. TV 2s Michael Stærke og Mejse Egebjerg er værter på 'TV 2 på Tour', der bl.a. byder på lokale cykelløb, konkurrencer, musik og lokal mad.
  
  Herefter sendes Tour de France-studiet live fra byerne. Kommentatorholdet er i år det samme som mange år tidligere, men der er en ny mand i studiet. Efter tre år som reporter på Tour de France bliver Claus Elming studievært i programmerne, der lægger op til og afslutter etaperne, ligesom der også vil være programmer med Claus Elming som vært på hviledagene. Også TV 2 Vejret er med rundt i sommerlandet og sender live fra byerne.
  Læs mere om TV 2s Tour de France-dækning her.
  